text: Minkavlere: Nu er eventyret slut
  28 marts 2014 kl. 16.04
  Pelsavlernes har haft et helt forrygende år. Det er slut nu.
  Minkfarmerne slog alle rekorder sidste år:
  Gennemsnitsprisen for minkskind den højeste nogensinde: 612 kr.
  Der blev solgt det største antal skind i en sæson.
  Minkavlerne producerede det største antal skind nogensinde.
  - At opleve så eventyrligt et år, som det vi lige har afsluttet, skal man virkelig være glad for at have prøvet. Det er nemlig aldrig sket før, og det kommer heller ikke til at ske ret mange gange i fremtiden, siger formanden for Dansk Pelsdyravlerforenings Tage Pedersen, Hedensted.
  - Men vi må desværre konstatere, at det eventyrlige allerede er forbi. Vi er back to normal, og her i starten af den nye sæson kan vi allerede se, at priserne på minkskind bliver meget lavere end det, vi har været vant til i de seneste år, siger Tage Pedersen.
  